Hans Adolph Brorson
Store norske leksikon,Religion og filosofi,Religioner og livssyn,Kristendom,Salmesang
Hans Adolph Brorson var en dansk salmedikter og biskop. Brorson hører til Danmarks store salmediktere.
Biografi Brorson studerte teologi ved Københavns universitet fra 1712, men spredte seg på flere andre fag, blant annet filosofi, filologi og historie. Han fikk friplass på Ole Borchs kollegium i 1715, men måtte i 1716 forlate kollegiet uten å ha fullført sine studier på grunn av sykdom. I de neste fire årene var han huslærer på Løgumkloster, der han ble grepet av den pietistiske vekkelse og inspirert til å fullføre studiene. I 1722 ble Brorson ordinert til prest i Randerup. Han ble prest i Tønder i 1729 og prost i Ribe i 1737, hvor han ble biskop i 1741. Denne raske embetsfremgangen kunne han takke den pietismevennlige kong Christian 6 for. Salmer Brorson hører, sammen med Thomas Kingo og Nikolai Frederik Severin Grundtvig, til Danmarks store salmediktere. Allerede i Randerup begynte han å skrive åndelige tekster til populære ariemelodier. Den tyske, pietistiske salmesangen som han opplevde i Tønder, ga ham inspirasjon til både å oversette salmer til dansk og selv å forfatte salmer. Hans plan var å skrive salmer for hele kirkeåret. Disse utkom i salmehefter i årene 1732–1735. Det første bestod av ti julesalmer, og allerede her finner vi flere av hans mest kjente salmer, blant annet I denne søte juletid, Mitt hjerte alltid vanker og Her kommer dine arme små. Salmeheftenes innhold ble sammen med nyere salmer samlet og utgitt i Troens Rare Klenodie (troens sjeldne smykke, 1739). Etter Brorsons død utga hans sønn Broder Brorson en ny stor samling, Svane-Sang (1765), som inneholder 70 salmer fra hans senere år. Blant disse finnes Den store, hvite flokk, å se; Jeg ser deg, o Guds Lam, å stå; og Guds Sønn har gjort meg fri. Brorsons diktning har hatt stor innflytelse i Norge. Om det vitner blant annet de over 300 religiøse folketonene som finnes bevart til hans salmer. I Norsk salmebok 2013 er det 18 originale salmer av Brorson og åtte oversettelser, alle fra tysk. Les mer i Store norske leksikon Den store, hvite flokk, å se salme Litteratur Arndal, Steffen: "Den store hvide Flok vi see-": H.A. Brorson og tysk pietistisk vækkelsessang, 1989, isbn 87-7492-717-5, Finn boken  Arndal, Steffen: H.A. Brorsons liv og salmedigtning, 1994, isbn 87-7495-001-0, Finn boken  Arkiv for Dansk Litteratur Dyrkjøb, Jan Ulrik, red.: Brorson: en bog i 300-året for salmedigterens fødsel, 1994, isbn 87-7457-151-6, Finn boken  Ehrencron-Müller, H.: Forfatterlexikon [...], B. 2, 1925, Finn boken  Elseth, Egil: Hans Adolph Brorson : pietisten og poeten, 1985